На основу члана 27. став 5. и члана 132. став 2. Закона о стечају („Сл. гласник РС“ бр. 104/2009, 99/2011 – др. закон, 71/2012 – одлука УС, 83/2014), као и поглавља III Националног стандарда о начину и поступку уновчења имовине стечајног дужника – Национални стандард број 5, (''Сл. гласник РС'' бр. 62/2018), стечајни управник стечајног дужника 
ХОЛДИНГ КОРПОРАЦИЈА „КОМГРАП“ АД БЕОГРАД – У СТЕЧАЈУ 
Београд, Коларчева 6-8,
ОБЈАВЉУЈЕ 
ПОЗИВ ЗА ДОСТАВЉАЊЕ ПОНУДА
за

пружање услуга процене вредности  имовине стечајног дужника ликвидационом методом – дела пословне зграде на локацији Шумадијски трг 6 А, општина Чукарица, Београд (подаци о имовини за потребе давања понуде о процени могу се добити на доле наведени контакт телефон и мејл адресу), а у циљу припреме за уновчење тог дела имовине.

У процени посебну пажњу треба обратити на делове који су под хипотеком у смислу да се ти делови посебно назначе и да се посебно искаже вредност имовине под хипотоком, а посебно вредност имовине која није под хипотеком.
Потребно је извршити процену целог објекта у власништву стечајног дужника и појединачних делова (етажа), а затим да се процени који је повољнији начин продаје: продаја имовине  као једне целине - или продаја појединачних делова (етажа) појединачно, или груписаних у функционалне целине, с тим што приземље и подрум не могу бити груписани у две различите целине. Повољнији начин уновчења имовине обезбеђује већи прилив средстава од продаје у стечајну масу и оптималније намирење обезбеђених и необезбеђених поверилаца.

Такође је потребно да се приликом састављања процене поштује Одлука о утврђивању просечних цена квадратног метра одговарајућих непокретности на територији Града Београда за утврђивање пореза на имовину за 2022. годину (''Службени гласник града Београда'', бр. 110/2021), тако што просечна цена квадратног метра имовине која се процењује не може бити нижа од цене прописане Одлуком, у складу са изнетом примедбом Пореске управе.
Извештај о процени

По завршетку посла, понуђач је дужан да припреми и достави детаљан извештај у електронској форми и 3 примерка у писаној форми, која треба да садржи следеће:

· предмет процене,

· опис процеса процене,
· идентификацију непокретне имовине стечајног дужника,
· мишљење о приложеној правно-имовинској документацији,
· мишљење у вези правног статуса имовине која је предмет процене,
· списак имовине на којој је конституисана хипотека са списком разлучних 
поверилаца и редоследом намирења,
· опис метода коришћеног у процени некретнина,

· закључак о процењеној ликвидационој вредности некретнина стечајног дужника,

· претпоставке и ограничавајуће услове,
· прилоге са исказаним вредностима за сваки појединачни део некретнине,

· потпис и печат процењивача, 

· извори информација.

Рок за извршење посла

Рок за извршење наведених послова ће бити један од параметара за одабир најповољнијег понуђача.

Услови за конкурисање
Понуду за учествовање може поднети сваки понуђач који испуњава услове у смислу квалификационих захтева, утврђених од стране наручиоца, и то:
· да је регистрован за обављање одговарајуће делатности код надлежног органа;

· да има искуства у процени вредности некретнина;

· да проценитељ задужен за процену вредности имовине има лиценцу за обављање послова овлашћеног проценитеља у области грађевинарства (приложити копију лиценце);

· да располаже неопходним финансијским и пословним капацитетом;

· да располаже довољним кадровским и техничким капацитетом за вршење услуга из Понуде.

Информације за понуђаче

Заинтересовани понуђачи, односно овлашћени представници, понуде могу доставити најкасније у року од 8 дана од дана објављивања огласа, на адресу стечајног дужника: ХОЛДИНГ КОРПОРАЦИЈА „КОМГРАП“ АД Београд – у стечају, Коларчева 6-8, 11000 Београд, у затвореним ковертама са назнаком „Понуда за процену“.
Понуда треба да садржи:

· доказе о испуњености услова (наведених у ставу 6 овог позива);

· рок у коме ће процена бити урађена;

· цену за пружене услуге исказану у динарима, са посебно исказаним ПДВ-ом;

· динамику плаћања уговорене цене.

Контакт за додатне информације и појашњења у вези са припремањем понуде: телефоном број 011/4073-590 или мејлом на адресу: hkkomgrap.stecaj@gmail.com
Одлуку о избору најбољег понуђача, на основу анализе понуда, донеће Одбор поверилаца стечајног дужника у складу са његовим законским овлашћењима, у року од 8 дана од дана достављања понуда Одбору поверилаца, о чему ће бити обавештени сви понуђачи. У случају да Одбор поверилаца не донесе одлуку у прописаном року, избор понуђача врши стечајни управник.

Наручилац задржава право да по пријему свих понуда донесе одлуку да не изабере ни једну понуду. 

У случају одустанка од поступка избора најбољег понуђача, наручилац неће бити одговоран, ни на који начин, за стварну штету, изгубљену добит, или било какву другу штету коју понуђач може услед тога да претрпи, упркос томе што је наручилац био упозорен на могућност наступања штете.

                                                                                        Зоран Стешевић, стечајни управник
